苏轼
次韵王定国谢韩子华过饮
楚有孙叔敖，长城隐千里。
哀哉练裙子，负薪蹑破履。
岂无故交亲，逝去如覆水。
不如老优孟，谈笑托谐美。
世家不可恃，如倚折足几。
祥符有贤相，手握天下砥。
懿敏亦名公，三贵德爵齿。
盖棺今几日，公子谁料理。
谁要卿料理，欲说且止止。
宅相开府公，久为苍生起。
如何垂老别，冰盘馈苍耳。
亲嫌妨鹗荐，相对发微泚。
新诗如弹丸，脱手不移晷。
我亦老宾客，苦语落纨绮。
莫辞三上章，有道贫贱耻。